TPAC ดีดบวก 5% หลังร่วงยาว 5 วันติด รับแผนบุกตลาด UAE ลงทุนธุรกิจผลิตบรรจุภัณฑ์
TPAC ดีดบวก 5% หลังร่วงยาว 5 วันติด รับแผนบุกตลาด UAE ลงทุนธุรกิจผลิตบรรจุภัณฑ์ โดย ณ เวลา 11.05 น. อยู่ที่ระดับ 9.90 บาท บวก 0.50 บาท หรือ 5.32% สูงสุดที่ระดับ 11 บาท ต่ำสุดที่ระดับ 9.50 บาท ด้วยมูลค่าการซื้อขาย 6 ล้านบาท 
25 เม.ย. 2562

ผู้สื่อข่าวรายงานว่า ราคาหุ้น บริษัท พลาสติค และหีบห่อไทย จำกัด (มหาชน) หรือ TPAC ณ เวลา 11.05 น. อยู่ที่ระดับ 9.90 บาท บวก 0.50 บาท หรือ 5.32% สูงสุดที่ระดับ 11 บาท ต่ำสุดที่ระดับ 9.50 บาท ด้วยมูลค่าการซื้อขาย 6 ล้านบาท

ทั้งนี้ ราคาหุ้นปรับตัวขึ้นมายืนในแดนบวกอีกครั้ง หลังปรับตัวลดลงติดต่อกัน 5 วันติด นับตั้งแต่ราคาหุ้นปิดที่ระดับ 10.10 บาท เมื่อวันที่ 17 เม.ย. 62
โดยเมื่อช่วงเช้าที่ผ่านมา บริษัทได้แจ้งข้อมูลผ่านระบบสารสนเทศตลาดหลักทรัพย์แห่งประเทศไทย ว่า ที่ประชุมคณะกรรมการบริษัทเมื่อวานนี้ (24 เม.ย.) อนุมัติให้บริษัทหรือนิติบุคคลที่จะจัดตั้งใหม่โดยบริษัท เข้าลงทุน 89% ใน Sun Packaging Systems (FZC) (Sunpack) ซึ่งเป็นบริษัทจดทะเบียนจัดตั้งในเขตปลอดอากรระหว่างประเทศของท่าอากาศยานชาร์จาห์ ในประเทศสหรัฐอาหรับเอมิเรตส์ (UAE) และประกอบธุรกิจผลิตบรรจุภัณฑ์ที่ทำจากพลาสติกจาก Kishore Kumar Tarachand Bhatia, Khalid Mahmood Malik และ Kanhaiyalal Mannalal Mundhra คิดเป็นมูลค่าไม่เกิน 14.8 ล้านเหรียญสหรัฐ หรือราว 472.09 ล้านบาท
ตามการรายงานข่าวก่อนหน้านี้ : TPAC บุกตลาด UAE เข้าลงทุนธุรกิจผลิตบรรจุภัณฑ์จากพลาสติก มูลค่า 472 ลบ.